Narkoaksjon mot skoler i Bergen

Politiet slo til mot syv videregående skoler. 27 elever er pågrepet. Mellom 80 og 90 politifolk var involvert i aksjonen

Publisert Publisert 17. februar 2014

BESLAG: Politiet har tidligere i etterforskningen beslaglagt både narkotika, penger og brukerutstyr. Dette stammer altså ikke fra mandagens aksjoner, men er narkotika som politiet mener skulle selges i disse skolemiljøene. Foto: POLITIET

Denne artikkelen er over seks år gammel

Politiet aksjonerte mandag morgen mot elever ved flere videregående skoler i Bergen, opplyser de i en pressemelding.

Aksjonen er ledd i en større narkotikasak, og rettet seg mot mellom 20 og 30 avgangselever i videregående skole.

Les også - Samarbeider nært med politiet

27 personer er pågrepet i aksjonen, opplyser politiadvokat Marita Mellingen. Alle de pågrepne er over 18 år. De er siktet for «befatning med narkotika».

— Det vil si omsetning, bruk, oppbevaring og erverv. Noe av omsetning har skjedd i skoletiden, sier Mellingen.

Bragt ut av skolepersonell

Alle er innbragt, noen ved politistasjonen i sentrum og noen ved politistasjonen i Fana.

Vi har forsøkt å gjøre det

så skånsomt og så lite

stigmatiserende som mulig.

— Ledelsen ved skolene var varslet om hvem vi ønsket å hente, og de ble brakt ut av en ansatt ved skolen til politiet. Det ble gjort sivilt, og vi har forsøkt å gjøre det så skånsomt og så lite stigmatiserende som mulig.

Mellingen sier de valgte å gjennomføre aksjonen i skoletiden av denne grunn, i tillegg til at de pågrepne ikke skulle få anledning til å varsle hverandre og påvirke hverandres forklaring.

— Hadde vi pågrepet dem hjemme kunne det for eksempel vært mindreårige barn tilstede.

Mellom 80 og 90 politifolk var involvert i aksjonen, iføle stasjonssjef Morten Ørn ved Bergen Sør politistasjon.

Omtrent halvparten av dem var politistudenter, som er i praksis rundt omkring i politidistriktet.

— Det er ikke så mange årene siden de var russ selv. Det er gjerne et tankekors for dem som ble tatt i dag, at de får se konsekvensene av de feile valgene de tar. En karriere i politiet vil være utelukket for noen som gjør de tingene de er siktet for, sier praksisansvarlig Kjetil Sortland i Hordaland politidistrikt.

Kan ransake samtlige

Ingen skal ha motsatt seg arrestasjon, såvidt Mellingen bekjent. Hun sier alle de 26 mest sannsynlig vil bli løslatt i løpet av dagen. Klokken 15 var flere allerede løslatt.

Ifølge Mellingen har politiet innhentet ransaksningstillatelse for samtlige som er pågrepet.

Det er tilfeldig at det er disse skolene vi aksjonerer mot nå

Les også Får gå mot at de søker behandling

— Vi er i gang med avhør og vurderer det fortløpende om det vil være behov for ransakinger, og om det er grunnlag for å få avgjort saken i dag. For noen vil vi kanskje finne at det er mer enn en brukersak, og vurdere tiltale.Klokken 15 pågikk aksjonen fortsatt.

— Jeg kan ikke si hvor lenge den vil pågå. Det er gjort flere mindre beslag av cannabis i løpet av aksjonen, sier Mellingen.

Hun vil ikke si noe om beslagene er gjort på personer eller i forbidnelse med ransakinger.

Pågrepet etter tips

Aksjonen ble iverksatt etter tips fra elever, lærere og foreldre. Mellingen sier det meldes om økt bruk og aksept for bruk av cannabis, kokain og MDMA, som er virkemiddelet i partydopet ecstacy.

— Det er tilfeldig at det er disse skolene vi aksjonerer mot nå. Det er ikke slik at vi ikke tror dette ikke er et problem ved andre skoler.

Aksjonen ble gjennomført i samarbeid med skolene.

— Det er et omfattende apparat som er satt i sving, og det er lagt ned betydelige ressurser. Det er veldig mange involvert i aksjonen, som er gjennomført i samarbeid med skolenes ledelse. Vi har hatt møter i forkant av dette, sier Mellingen, som sier aksjonen har vært planlagt «en tid».

Beslag i januar

Til sammen ni personer er pågrepet i samme sakskompleks tidligere, ifølge politiet. Fire personer er allerede varetektsfengslet, mens fem personer ble pågrepet i løpet av helgen og siktet for narkolovbrudd.

I januar pågrep politiet fire personer etter å ha stoppet en bil mellom Oslo og Bergen. I bilen fant de ni kilo marihuana og tre kilo hasj.

— Vi mener dette skulle distribueres i disse skolemiljøene, sier Ørn.

De fire sitter fortsatt fengslet på bevisforspillelsesfare.

I tillegg ble altså fem personer pågrepet i helgen. To sitter fortsatt fengslet.

— Det er myndige men forholdsvis unge personer. En av dem har fått et forelegg for narkotikaovertredelse, to av dem er løslatt men fortsatt siktet, sier politiadvokat Mellingen.

Aksjon på syv skoler

Politiadvokat Mellingen sier det er relasjoner mellom dem som er pågrepet i dagens aksjon, og de ni som har blitt pågrepet tidligere.

— Men det er grunn til å tro at ikke alle tolv kiloene skulle til Bergen.

Før pågripelsene mandag gikk politiet til Bergen tingrett for å innhente ransakningstillatelse mot samtlige 27.

Mellingen sier til BT at politiet har aksjonert mot syv skoler i Bergen:

Fana gymnas

Sandsli videregående skole

Nordahl Grieg videregående skole

Bergen Handelsgymnasium

Bergen Private Gymnas

Akademiet Bergen

Bjørgvin videregående skole

Skoleeiere og rektorer ved skolene var orientert om aksjonen på forhånd.

SAMARBEID: - Det er bra at politiet aksjonerer når de har mistanke. Vi har nulltoleranse for narkotika på skolen, sier Leif Sigurd Danielsen, rektor på Fana gymnas. Foto: MARITA AAREKOL

Politiet vurderte også å aksjonere mot Årstad videregående skole. Rektor Inger Morken ved Årstad videregående skole sier at politiet var innom skolen på jakt etter én bestemt elev.

— Vedkommende er ikke elev hos oss, sier Morken.

Rektor: - Bra de aksjonerer

Rektor på Fana gymnas, Leif Sigurd Danielsen, sier at han ble informert om aksjonen søndag kveld.

— Det er bra at politiet aksjonerer når de har mistanke. Vi har nulltoleranse for narkotika på skolen, sier Danielsen.

Han sier det hender det kommer bekymringsmeldinger fra elever, foreldre og lærere om narkotikabruk.

— Vi har et nært samarbeid med politiet, sier Danielsen, som ikke ønsker å kommentere selve aksjonen.

NARKOAKSJON: Fana gymnas er én av skolene som har fått besøk av politiet i dag. Foto: MARITA AAREKOL

BESLAGLAGT: Hasj pakket i plast. Dette er beslaglagt tidligere i etterforskningen, og ikke under mandagens skoleaksjoner. Foto: POLITIET

BESLAGLAGT: Marihuana. Dette er beslaglagt tidligere i etterforskningen, og ikke under mandagens skoleaksjoner. Foto: POLITIET

BESLAGLAGT: Hasjpipeer, kalt bonger. Dette er beslaglagt tidligere i etterforskningen, og ikke under mandagens skoleaksjoner. Foto: POLITIET

Publisert Publisert: 17. februar 2014 11:03 Oppdatert: 17. februar 2014 21:11